**Sahle-Work Zewde** (amharisk: ሳህለወርቅ ዘውዴ, født 21. februar 1950 i Addis Abeba) er en etiopisk diplomat som i oktober 2018 ble landets president. Hun overtok det seremonielle presidentvervet etter Mulatu Teshome. Sahle-Work er Etiopias første kvinnelige president.

Liv og virke
------------

Sahle-Work ble født som den eldste av fire døtre i en familie i Addis Abeba. Faren var offiser i den keiserlige etiopiske hær.

Etter fullført skolegang i hjembyen reiste hun til Frankrike for å studere. Sahle-Work er utdannet i naturvitenskap fra Université de Montpellier i Montpellier. Hun taler fransk og engelsk i tillegg til morsmålet amharisk.

### Diplomatisk karriere

Etter å ha vendt tilbake til hjemlandet arbeidet Sahle-Work i utdanningsdepartementet. I 1993 flyttet hun til utenriksdepartementet og begynte på en diplomatisk karriere.

I sin diplomatiske karriere var Sahle-Work fra 1989 til 1993 sitt lands ambassadør til Senegal med sideakkreditering til Gambia, Guinea-Bissau, Guinea, Kapp Verde og Mali. Deretter var hun fra 1993 og fram til 2002 ambassadør til Djibouti og permanent representant til Intergovernmental Authority on Development (IGAD). Sahle-Work ble i 2002 ambassadør til Frankrike, med sideakkreditering til Marokko og Tunisia, og samtidig fast representant til FNs organisasjon for utdanning, vitenskap, kultur og kommunikasjon (Unesco). Hun hadde disse posteringene til 2006, da hun ble generaldirektør for afrikanske saker i utenriksdepartementet i Etiopia. Hun var Etiopias permanente representant til Den afrikanske union og til FNs økonomiske kommisjon for Afrika.

Sahle-Work har vært spesialrepresentant for FNs generalsekretær og sjef for Bureau Intégré de l'Organisation des Nations Unies en Centrafrique (BINUCA). I 2011 ble hun utnevnt til generaldirektør for FNs kontor i Nairobi (UNON) da denne stillingen ble opprettet. I 2018 utnevnte FNs generalsekretær António Guterres henne til sin spesialrepresentant til Den afrikanske union og ga henne rang som undergeneralsekretær.

### President

Den 25. oktober 2018 valgte de to kamrene i Etiopias føderale parlament henne enstemmig til landets president. Sahle-Work ble den første kvinne i presidentembetet og var da hun tiltrådte den eneste kvinnelige stassjefen i Afrika. Presidentperioden er på seks år. Sahle-Work etterfulgte Mulatu Teshome, som gikk av før perioden hans var over.

Referanser
----------

1. ↑   Munzinger Personen, Munzinger IBA 00000031587, besøkt 9. oktober 2017[Hentet fra Wikidata]
2. ↑   Brockhaus Enzyklopädie, Brockhaus Online-Enzyklopädie-id sahle-work-zewde[Hentet fra Wikidata]
3. ↑  «Celebrating Ethiopian Women: Ambassador Sahle-work Zewde», Etiopias utenriksdepartement, 22. mars 2018. Lest 26. oktober 2018.
4. ↑  «Sahle-Work Zewde poised to be Ethiopia’s first female president», *borkena.com*, 21. oktober 2018. Lest 26. oktober 2018.
5. ↑  «Secretary-General Appoints Sahle-Work Zewde of Ethiopia as Director-General», United Nations Office at Nairobi, FN, SG/A/1280-BIO/4271, 11. mars 2011. Lest 26. oktober 2018.
6. ↑  «Secretary-General Appoints Sahle-Work Zewde of Ethiopia his Special Representative, Head of United Nations Office to African Union», FN, SG/A/1813\*-BIO/5098\*, 27. juni 2018. Lest 26. oktober 2018.
7. ↑  «Sahle-Work Zewde named Ethiopia's first woman president», *Al Jazeera*, 25. oktober 2018. Lest 26. oktober 2018.
8. ↑  «Sahle-Work Zewde becomes Ethiopia's first female president», *BBC News*, 25. oktober 2018. Lest 26. oktober 2018.
9. ↑  Bukola Adebayo: «Ethiopia's president resigns amid Cabinet reshuffle, state media says», *CNN*, 24. oktober 2018. Lest 26. oktober 2018.

|  |  |
| --- | --- |
| Oppslagsverk/autoritetsdata | Brockhaus Enzyklopädie **·** VIAF **·** GND **·** SUDOC **·** Munzinger (iba)
 |